19. schôdza NR SR - 5.deň - B. popoludní
Dátum: 2024-09-18
Poslanec: Vašečka, Richard (SLOVENSKO)
Druh vystúpenia: Vystúpenie s faktickou poznámkou

40. Vážený pán predsedajúci, vážené kolegyne, kolegovia, keď vidím nejaký dokumentárny film o prírode, o zvieratách, tak sa mi páči, že naozaj niektoré vzácne druhy, ktoré sú ohrozené, tak sú skupiny ľudí, ktorí nielen o tom teda rozprávajú a šíria osvetu, ale aj pomáhajú. Napríklad u nás je taký typický ohrozený druh napríklad orol. Chránia sa hniezda počas hniezdenia, sú nejaké obmedzenia prístupov do tých lokalít. Myslím si, že usúdime, že je to správne. A o to viac je správne, ak viac ako prírodu, ako zvieratá chránime človeka, chránime ľudský život. A keď som pozorne počúval úvodné slovo pani predkladateľky, pani poslankyne Záborskej, tak hovorila o tom, a teraz tak obrazne, že takým ohrozeným druhom sú na Slovensku, nielen na Slovensku, ale najmä na Slovensku tehotné mamičky. Že ich vidíme čoraz menej a menej. Že je to vzácne, ak žena je v požehnanom stave, ak čaká bábätko, ak ho donosí, je zdravé, ak sa rozhodne dieťa prijať. A preto pokladám za úplne správne a myslím, že to tak cítime bez rozdielu na to, ako by sme to možno robili, že je dobre mať v úcte tehotné ženy, tehotné mamičky, podporovať ich nejakým spôsobom. A toto je veľmi konkrétny spôsob, ktorý predkladáme. Ak bude snemovňa taká, by som povedal, konštruktívna, a prijme tento opozičný návrh, bude to výborné. Keď nie, tak nejak povzbudzujeme koaličných kolegov, môžu premyslieť, ako oni potom môžu tento návrh podať. Lebo ide nám o to, aby sme naozaj, tiež to zaznelo aj teraz vo faktickej poznámke pani kolegyne, zaplnili tú dieru na trhu alebo dieru v legislatíve. Teda to, že máme nejakú podporu pre tehotné študentky, nejaké tehotenské štipendium a potom, samozrejme, máme materskú, rodičovský príspevok, ale je tam tá medzera, že ak teda si ešte neplatila 270 dní, tých deväť mesiacov odvody, tak vlastne zostane akoby tak na suchu. Nie je to teória, nie je to iba hypotetické. Poznám viacero takýchto mladých žien, ktoré takto otehotneli a vlastne dostávali len nejaké to minimum pretože, pretože padli presne do tejto medzery, ktorú my by sme chceli týmto zákonom vyplniť. Pritom hovoríme o ľuďoch, ktorí študujú, ktorí končia strednú, poťažmo vysokú školu, a to znamená, je to sústavná príprava na povolanie, na zamestnanie. Takže nie je to, že niekto si kdesi žije lárom-fárom a štát má naňho pamätať. On pamätá na to, on sa pripravuje, ale je tam tá medzera, keď nemôže splniť tú súčasnú požiadavku zákona, a teda nejak by spadol s príjmom, resp. tie zvýšené príjmy, ktoré vyplývajú z toho tehotenstva a z tej prípravy na rodičovstvo, by neboli pokryté. A sme presvedčení, že tak ako v prípade ohrozených druhov v prírode a akýchkoľvek skupín obyvateľstva, ktoré potrebujú pomoc, tak určite do tejto skupiny patria tehotné mamičky, absolventky štúdia. A preto by som chcel požiadať o podporu tohto zákona, prípadne o jeho prevzatie a podanie potom po šiestich mesiacoch zo strany koalície, kde by bola teda väčšia šanca, že tento zákon prejde. Ale ak by sme vedeli ušetriť tých 6 mesiacov, tak by to bolo fajn. Ja ešte poslednú, takú osobnú poznámku. Tým, že som dlhoročný učiteľ na strednej škole a s mnohými svojimi študentami sa stretávam, či už preto, lebo žijú v tom regióne, alebo máme nejaké vzťahy v rámci nejakých tých komunitných vzťahov, tak vidím, že naozaj sa to deje, že skutočne dnes mnohí mladí ľudia sa neboja vstúpiť do manželstva, neboja sa rodičovstva, neboja sa mať deti, prijať deti. A niektoré z týchto vecí pokrýva to študentské štipendium, ale mnohým sa práve udeje to, že sú odvážni, vstupujú do manželstva, vstupujú do rodičovstva, čo je veľmi žiadané, veľmi pozitívne. Zvlášť v dnešnej dobe, keď mnohí ľudia už nechcú vstupovať do manželstva, odkladajú svoje rodičovstvo, tak ak sú takíto odvážni, ochotní, otvorení na život, tak je veľmi dobre, aby sme ich podporili aj takto konkrétnou vecou, ktorá má také dva rozmery. Prvý je ten konkrétny, praktický, finančný, že dostanú nejakú sumu peňazí na to, aby mohli vo väčšom pokoji prežívať to tehotenstvo a pripravovať sa na rodičovstvo, ale tak isto aj symbolicky. Že tak, ako nám záleží na tých ohrozených druhoch v prírode, tak nám určite záleží na ohrozenom druhu, ktorým je tehotná mamička. A chceme ich podporiť, že to bude prejav nielen nejakých finančných prostriedkov, ale aj úcty, ocenenia, podpory. Ďakujem veľmi pekne.